“Hulpvaardige” bankier steel toe sy geldŉ Man is Saterdag in Kimberley van ŉ bedrag geld beroof deur ŉ persoon wat haarself glo as ŉ werknemer by die bank voorgedoen het. “ŉ Netjiese vrou, wat haarself as ŉ bankamptenaar voorgedoen het, het aangebied om die man te help om geld te deponeer omdat die ry so lank was,” het lt. Olebogeng Tawana, woordvoerder vir die polisie in die Noord-Kaap, gesê. Die man het die bedrag geld aan die vrou oorhandig, wat toe in een van die kantore verdwyn het. Toe die vrou nie terugkeer nie, het die man agterdogtig geraak en bankamptenare in kennis gestel dat hy beroof is. Volgens Tawana ondersoek die polisie ŉ saak van diefstal. Niemand is nog in verband met die voorval in hegtenis geneem nie.